**เทศบาลตำบลห้วยยอด รับมอบใบอนุญาตจัดตั้งศูนย์บริการคนพิการทั่วไปจากผู้ว่าฯตรังในงานวันคนพิการสากลจังหวัดตรัง**

วันนี้ (23 ก.พ.65) เวลา 10.00น. ที่ อาคารโดมอเนกประสงค์ วิทยาลัยเทคนิคตรัง นายธวัชชัย วรพงศ์พัฒน์ นายกเทศมนตรีตำบลห้วยยอด ได้มอบหมายให้นายวิโรจน์ ชูฤทธิ์ ผู้อำนวยการกองสวัสดิการสังคม เทศบาลตำบลห้วยยอด เข้ารับมอบใบอนุญาตจัดตั้งศูนย์บริการคนพิการทั่วไป (ต่อใบอนุญาตครั้งที่1) จาก นายขจรศักดิ์ เจริญโสภา ผู้ว่าราชการจังหวัดตรัง ในงานวันคนพิการสากลจังหวัดตรัง ประจำปี 2564

โดยการรับมอบใบอนุญาตศูนย์บริการคนพิการทั่วไป เทศบาลตำบลห้วยยอด เป็น 1ใน 6 แห่งที่ได้รับใบอนุญาตดังกล่าวที่นอกเหนือจากองค์การบริหารส่วนตำบลนาพละ องค์การบริหารส่วนตำบลนาท่ามใต้ องค์การบริหารส่วนตำบลคลองลุ องค์การบริหารส่วนตำบลโพรงจระเข้ และองค์การบริหารส่วนตำบลในควน

อย่างไรก็ดี สำหรับปี 2564 องค์การสหประชาชาติ ได้กำหนดให้คนพิการร่วมนำการเปลี่ยนแปลงเพื่อการเข้าถึงโดยสะดวกถ้วนหน้า สู่โลกใหม่ หลังโควิด-19อย่างยั่งยืน ซึ่งจากสถานการณ์การแพร่ระบาดของเชื้อไวรัสโคโรนา 2019 พบว่า กลุ่มคนพิการถือเป็นกลุ่มที่มีความเปราะบางและได้รับผลกระทบจากการแพร่ระบาดของเชื้อไวรัสโคโรนา 2019 ทั้งทางตรงหรือทางอ้อมในปีที่ผ่านมา กระทรวงการพัฒนาสังคมและความมั่นคงของมนุษย์ได้ให้กำหนดมาตรการ และนโยบายในการช่วยเหลือเยียวยาและฟื้นฟูคนพิการจากสถานการณ์ดังกล่าว โดยการช่วยเหลือด้านความเป็นอยู่ และส่งเสริมให้คนพิการเข้าถึงระบบสาธารณสุขอย่างทั่วถึง ภายใต้โครงการ “เรามีเรา”

อนึ่ง สืบเนื่องจากองค์การสหประชาชาติได้ประกาศให้วันที่ 3 ธันวาคมของทุกปีเป็นวันคนพิการสากลและเชิญชวนให้ประเทศสมาชิกร่วมกันจัดกิจกรรมต่าง ๆ เพื่อให้คนพิการได้มีส่วนร่วมในกิจกรรมทางสังคมมีโอกาสได้แสดงศักยภาพให้สังคมประจักษ์ ซึ่งทำให้สังคมเกิดเจตคติเชิงสร้างสรรค์ต่อคนพิการและความพิการ ให้การยอมรับคนพิการในฐานะที่เป็นทรัพยากรที่มีคุณค่าของสังคม

สำหรับการจัดงานวันคนพิการสากลจังหวัดตรัง ประจำปี 2564 ในครั้งนี้กิจกรรมภายในงานประกอบด้วย การประกาศเกียรติคุณยกย่องคนพิการต้นแบบและคนพิการของจังหวัดตรัง ที่ได้รับความสำเร็จในการพัฒนาคุณภาพชีวิต กิจกรรมนิทรรศการ กิจกรรมบริการ เช่น การจัดบริการตรวจสุขภาพเบื้องต้น ตรวจประเมินความพิการ ให้คำปรึกษาด้านการประกอบอาชีพของคนพิการ การรับสมัครงานของคนพิการ บริการให้คำแนะนำด้านการศึกษาของคนพิการ กิจกรรมด้านนันทนาการ และกิจกรรมมอบกายอุปกรณ์ ได้แก่ รถสามล้อโยก ไม้เท้าขาวสำหรับคนตาบอด การมอบใบอนุญาตศูนย์บริการคนทั่วไป

พิมมาส จันทร์ผ่อง/นักประชาสัมพันธ์ชำนาญการ

23 กุมภาพันธ์ 2565